બાય ધ વે, તમે આખા દિવસમાં કેટલું હસો છો? આપણે જિમ જઇએ ત્યારે કેટલું ચાલ્યા, કેટલી કેલેરી બર્ન કરી તેની નોંધ રાખીએ છીએ. હવે તો એવી એપ્સ, હેન્ડ બેંડ અને સ્માર્ટ વોચ પણ આવી ગઇ છે જે તમારી કસરતનો હિસાબ રાખે છે. એ વાત આપણને ક્યારેય ખબર નથી હોતી કે આપણે દિવસમાં કેટલું હસ્યા. 24 કલાકની 1440 મિનિટમાંથી કેટલી ક્ષણો આપણો ચહેરો મલકતો હતો અને કેટલો સમય આપણું મોઢું ચડેલું હતું. હસતા ચહેરા એ વાતની નિશાની છે કે આ માણસ મજામાં છે. બે પ્રકારના લોકો કાયમ હસતા હોય છે. એક જે ખૂબ જ ડાહ્યા છે અને બીજા જે તદ્દન પાગલ છે. આપણા હાસ્યમાં હળવાશ હોવી જોઇએ, છળકપટ નહીં. ડિપ્રેશન અને બીજા માનસિક રોગોની નિશાની એ છે કે એના દર્દીના ચહેરા ઉપર ક્યારેય મુસ્કુરાહટ નહીં હોય.